bg en en en en en en en en bg en bg bg bg bg ru bg bg bg bg bg bg bg bg bg bg bg bg bg ca en en ne en en ru en en en fa en en en en en en bg bg bg en en en bg bg bg en en en en en en en en en en en en en
Кой ще грабне купата на Sofia Open 2019? - Jazz and Tennis
A Few of My Favourite Things
5 February 2019 0 By Ljuba
Вчера стартира Sofia Open 2019! За четвърта поредна година в София се провежда турнир от веригата ATP World Tour (АТР-Асоциацията на тенис професионалистите, мъже). За четвърти път името на столицата ни фигурира като световна тенис локация в календара на АТР. Само преди пет години никой дори не мечтаеше за такова щастие. Преди това имаше три години с турнири от WTA, но жените не можаха да задържат вниманието на българските тенис почитатели. Признавам, че и моето не задържаха, но АТР е нещо съвсем друго!
Няма да ви разказвам как предишните три години взимах отпуск, за да гледам мачовете на спокойствие, но да ми дойдат под носа световна класа тенисисти и аз да не съм там, ми се струваше престъпление. Кой ли не игра в зала Арена Армеец –Мартин Клижан (38), Андреас Сепи (37), Николоз Базилашвили (22), Давид Гофен (21), Роберто Баутиста Агут (18), Доминик Тийм (8), Стан Вавринка (сега 58-ми, но стигал до №3), разбира се Григор Димитров (сега 24-ти и бивш 3-ти в света). Давам се сметка, че когато мисля за Димитров, винаги си го представям като 3-тия в света. Почти както, когато мисля за Левски и резултата 7:1 срещу ЦСКА, но по-добре да не сменям темата. 🎾
Чудесни тенисисти видяхме досега. А това което е тази година, никога не съм се надявала, че ще се случи! Изброявам: Карен Хачанов (11), Стефанос Циципас (12), Данил Медведев (16), Роберто Баутиста Агут (18), Николоз Базилашвили (22),Фернандо Вердаско (26), Гаел Монфис (33), Андреас Сепи (37) и непоставените, но не по-малко чудесни Стан Вавринка, Матю Ебден (45), Мартон Фучович (47), както и Денис Истомин, Мариус Копил (56), Адриан Манарино (46), Мирза Базич (99, който спечели турнира миналата година), Робин Хаасе, Виктор Троицки, Михаил Кукушкин, Жан-Ленард Щруф (51). Плеяда!
Четирима в топ 20, един от които с титла от миналия месец, а друг достигнал до полуфинал на първия за годината Голям Шлем в Австралия. До вчера гледахме чудесата, които правят по австралийските кортове, а сега можем да сме им живи свидетели. Това е истинско събитие! 🎾
И докато преливам от възхищение, наблюдавам какво прави 17-годишният Адриан Андреев, малко след като и Александър Лазаров се класира за основната схема и ще се изправи срещу Фернандо Вердаско. Адриан Андреев яко измъчи 45-ия в ранглистата австралиец Матю Ебден и падна много достойно в тайбрек. Коментаторите на Tennis.TV постоянно се изненадваха на превъзходната игра на българина, а накрая заключиха:
„Андреев е име на бъдещето, без съмнение“
Някак естествено се връщам към 2017-та, когато Григор Димитров участва и спечели турнира. Сещам се и за постоянното коментиране и оплюване на нашата първа ракета за отсъствието му от софийската надпревара и тази година. Трябва да призная, че дори си отдъхвам, когато знам, че Димитров няма да участва.
Първо, защото неговото присъствие привлича в залата хора, които очевидно никога не са ходили на тенис мачове. Може би дори не са се интересували от този спорт до момента. Защото нямаха никакво понятие от правилата и етикета на поведение на тези турнири. Да, има прояви като Купа Дейвис, на които публиката полудява и националното чувство ги кара да прекрачват границите на доброто възпитание. Но София Опън, а и никой от турнирите на АТР не е такова събитие. На мачовете на Димитров преди две години залата се пръскаше по шевовете. Това сигурно е било супер за организаторите, но за истинските почитатели на играта беше голямо изпитание.
Ситуацията беше следната: Нямаше никакво уважение към опонентите на нашия играч. Озверялата публика крещеше от радост на всяка тяхна грешка, а от най-лесните точки за Григор се тресеше планетата. Мисля, че Давид Гофен повече никога няма да стъпи в България. А Йержи Янович ще бяга на километри, за да не среща българи в живота си.
Особено на мача с Янович имаше хора, които очевидно си бяха купили билети в последния момент. А и надали знаеха къде точно отиват. Сякаш единствената им цел беше да изкарат агресията си, ревейки като глигани. Звуковите вълни смазаха горкия поляк, който в противен случай имаше добри шансове срещу нашия герой.
Предпочитам да не изживявам този срам отново. 🎾
Второ, Григор Димитров има мениджъри, с които решават къде да участва и къде не. Сигурно има неща, които не знаем и допускам, че засягат взаимоотношения с държавните институции. Няма да навлизам в тази тема и не искам да съдя никого, но съм склонна да мисля, че Димитров и екипът му имат своите основания да не се съобразяват с очаквания от патриотично естество към него.
Колкото и да харесвам Григор, интересът ми към тениса е започнал много преди родителите му да са подозирали, че някога ще го създадат. А неговите успехи или неуспехи не могат да повлияят на апетита ми към този спорт.
Разбира се, че искам отново да прочета името му в десетката на световната ранглиста. Бих се радвала да го видя отново и на софийски корт. Изказвания обаче, че щом Григор не играе, не е интересно, ми звучат най-малкото жалко. 🎾
В заключение ще кажа, че Sofia Open 2019 обещава да бъде истинска наслада за почитателите на този велик спорт. А и да ви поканя да дадете своите предположения за победителя. 🏆
По-долу или тук ще видите схемата.
Аз залагам на Циципас. 😉
Click to share on Twitter (Opens in new window)
Click to share on Facebook (Opens in new window)
TagsSofia Open 2019 Арена Армеец Григор Димитров купа Тенис тенис почитатели Циципас
Leave a Reply Cancel reply
Your email address will not be published. Required fields are marked *
Notify me of follow-up comments by email.
Notify me of new posts by email.
Жива или мъртва е котката? 25 July 2021
За марките и хората 10 December 2019
Кой ще грабне купата на Sofia Open 2019? 5 February 2019
A Tribute to Silje Nergaard 19 January 2019
Tres Muchachos Musicos having Tea in the Factory 15 January 2019
Recent Posts: Jazz and Tennis
Жива или мъртва е котката?
За марките и хората
Кой ще грабне купата на Sofia Open 2019?
A Tribute to Silje Nergaard
Tres Muchachos Musicos having Tea in the Factory
Privacy & Cookies: This site uses cookies. By continuing to use this website, you agree to their use.
To find out more, including how to control cookies, see here: Cookie Policy
Proudly powered by WordPress | Theme: Head Blog